Ջոն Քաչոյան

Ջոն Քաչոյան (անգլ.՝ John Kachoyan, սեպտեմբեր 1982, Օթլի), ավստրալահայ ռեժիսոր, գրող և թատերագիր։ Միջազգային գործունեություն է ծավալում թատրոնում, կինոյում և օպերայում։ Լոնդոնում Iron Bark թատերական ընկերության համահիմնադիրն է, որը մասնագիտացած է ավստրալիական նոր պիեսների վրա, և Մելբուռնում MKA: Theatre of New Writing թատրոնի նախկին ստեղծարար տնօրենը։ Այդ կազմակերպությունն արժանացել է «Կանաչ սենյակ» բազմաթիվ մրցանակների։ Քաչոյանը եղել է ավստրալիական «Բել Շեքսպիր» թատերական ընկերության գլխավոր տնօրենը։


== Ծագում ==
Ջոն Քաչոյանի հայրը ծնվել է Եգիպտոսում, վեց տարեկանում նրա ընտանիքը տեղափոխվել է Ավստրալիա։ Հոր հայրը՝ Արամ Քաչոյանը, շարունակել է կապը հայկական արմատների հետ՝ ընտանիքի անդամներին մշտապես պատմելով Հայոց ցեղասպանության մասին։ Ջոնը, բացի հայկականից, ունի նաև եգիպտական, իռլանդական և հունական արմատներ։ Հայերեն շատ քիչ է խոսում։


== Կրթություն ==
Քաչոյանը ծնվել և մեծացել է Նոր Հարավային Ուելս նահանգի Օթլի քաղաքում։ Նա սովորել է Նյուինգթոն քոլեջում (1995-2000) և ավարտել է Սիդնեյի համալսարանը բակալավրի կոչումով (մեդիա և հաղորդակցություն), մեկ տարի էլ սովորել է Տորոնտոյի համալսարանում։ 2004 թվականին ավարտել է Դրամատիկական արվեստի ազգային ինստիտուտի թատերագիրների ստուդիան և ստացել է արվեստի մագիստրոսի կոչում (խորացված թատերական պրակտիկա) Խոսքի և դրամայի թագավորական կենտրոնական դպրոցից (RCSSD)։


== Կարիերա ==
2007-2011 թվականները Քաչոյանն անցկացրել է Լոնդոնում՝ Ավստրալիայի մշակութային հիմնադրամի դրամաշնորհով, որտեղ նա համահիմնել է IronBark թատերական ընկերությունը. նրա աշխատանքը IronBark-ում ներառում էր բեմադրություններ և մշակումներ ավստրալիացի առաջատար դրամատուրգների հետ՝ ներառյալ Բեն Էլիսը, Թոմ Հոլոուեյը, Ջեք Հիբերդը, Վիվիեն Ուոլշը և Մելիսա Բուբնիկը, և եղել է Ֆինբորո թատրոնի ռեժիսորի մշտական օգնական։
Վերադառնալով Ավստրալիա՝ նա 2012 թվականին նշանակվել է «Բել Շեքսպիր» թատերական ընկերության գլխավոր տնօրեն։ Շատ է աշխատել Mind's Eye ընկերության մշակման բաժնի հետ, ներառյալ՝ 2014 թվականին Ջոն Բելի «Ձմեռային հեքիաթի» հարմարեցումը Սիդնեյի օպերային թատրոնում։
2013 թվականին Քաչոյանը եղել է «Սեյմուր» կենտրոնի քննադատական դրվագների ռեզիդենտ, եղել է ռեժիսոր Սայմոն Ֆիլիպսի օգնականը Ջոաննա Մյուրեյ-Սմիթի «Փենսիլվանիա պողոտա» նոր պիեսում (Մելբուռնի թատերական ընկերություն, 2014)։
Ջոն Քաչոյանն «Ավստրալիական թատերախաղեր» կազմակերպության, Վիկտորիա նահանգի կինոյի տաղանդների գրանցման և ավստրալիացի գրողների գիլդիայի «Փաթուեյզ» ծրագրի գրական տնօրենն է։
Ջոն Քաչոյանի ստեղծագործությունները տպագրվել են Ավստրալիայի հեղինակավոր պարբերականներում։ Նա դասախոսել է Խոսքի և դրամայի թագավորական կենտրոնական դպրոցում, Սիդնեյի համալսարանում, Վիկտորիական արվեստի քոլեջում, դրամատիկական արվեստի ազգային ինստիտուտում, ինչպես նաև Մոնաշի համալսարանում։


== Աշխատություններ ==
«Խաղ Ավստրալիայի համար» (2016/17), ռեժիսոր, Vessel թատրոն
Ջեզ Բաթերվորթի «Գետը» (2016), ռեժիսոր, Red Stitch Actors թատրոն
«Էլեգիա» (2016), ռեժիսոր, Lab Kelpie
«Հաջողակ» (2015), ռեժիսոր և դրամատուրգիա, MKA: Theatre of New Writing թատրոն
HYPRTXT փառատոն (2014), փառատոնի համատնօրեն, MKA: Theatre of New Writing թատրոն
Tender Lands (2014), ռեժիսոր, լիրիկական օպերա, Մելբուռն
Dogmeat (2014), ռեժիսոր, MKA: Theatre of New Writing թատրոն
The Winters Tale (2014), դրամատուրգ, «Բել Շեքսպիր»
Sweet Nothings (2013), ռեժիսոր, Ավստրալիայի երիտասարդների թատրոն + PantsGuys
Կեսամառ (2012), ռեժիսոր, Red Stitch Actors Theatre


== Ծանոթագրություններ ==